Predkladacia správa

	Ministerstvo vnútra SR predkladá materiál „Priebežné vyhodnotenie plnenia opatrení a postupov a prípravy projektov uvedených v Koncepcii rozvoja štátnych archívov zriadených Ministerstvom vnútra Slovenskej republiky podľa zákona č. 395/2002 Z. z. o archívoch a registratúrach a o doplnení niektorých zákonov do roku 2010 (s výhľadom do roku 2015)“ v súlade s bodom C.5. uznesenia vlády SR č. 1201 zo 17. decembra 2003.

	Vláda SR uznesením č. 1201/2003 schválila „Koncepciu rozvoja štátnych archívov zriadených Ministerstvom vnútra SR podľa zákona č. 395/2002 Z. z. o archívoch a registratúrach a o doplnení niektorých zákonov do roku 2010 (s výhľadom do roku 2015 )“ (ďalej len „koncepcia“) ako dlhodobý plán obsahujúci úlohy na odstránenie nevyhovujúceho stavu štátnych archívov formou systémových opatrení, postupov a projektov. Koncepcia v jednotlivých kapitolách obsahovala systémové opatrenia, postupy a projekty, pričom základom sú najmä projekty uvedené v bode C.2. písm. b), c), e) a f) uznesenia.

	Základným cieľom koncepcie je vybudovať do roku 2015 štátne archívy tak, aby mohli v plnom rozsahu plniť úlohy vyplývajúce zo zákona č. 395/2002 Z. z. a z medzinárodných záväzkov Slovenskej republiky na úseku archívnictva.

	Za najväčší nedostatok rokov 2004 – 2006 sa z ekonomického hľadiska považuje dlhodobý deficit vo financovaní potrieb štátnych archívov pretrvávajúci a prehlbujúci sa aj
po schválení koncepcie. 

	Z ekonomického hľadiska patrí medzi najväčšie prínosy riešenie priestorových potrieb archívov s minimálnymi nárokmi na kapitálové výdavky zo štátneho rozpočtu a znižovanie nákladov na realizáciu zmien stavieb a bežných výdavkov; na tomto úseku sa ďalej za prínos považuje aj schválenie návrhu na začatie obstarávania stavby Archívu hlavného mesta Slovenskej republiky Bratislavy vládou SR uznesením číslo 559 z 21. júna 2006.

	Z hľadiska vecného plnenia sa za najväčší nedostatok považuje nenapĺňanie požiadavky zvyšovania počtu funkčných miest zamestnancov v štátnych archívoch. Podľa analýzy počtu zamestnancov za roky 2004 až 2006 nedošlo k zvyšovaniu počtu zamestnancov v štátnych archívoch, ale naopak došlo k zníženiu o 24 zamestnancov. 

	Za najväčší prínos z hľadiska vecného plnenia sa považuje radikálna zmena na úseku vybavenia štátnych archívov informačnými a komunikačnými technológiami a postup prác súvisiacich s budovaním elektronického archívneho informačného systému; jeho uvedenie 
do prevádzky v roku 2011 môže negatívne ovplyvniť pretrvávanie a prehlbovanie deficitu 
vo financovaní potrieb archívov a nenapĺňanie požiadavky na dobudovanie ľudských zdrojov.

	Materiál obsahuje vyhodnotenie plnenia úloh v rokoch 2004 - 2006 uložených ministrovi vnútra a ministrovi školstva v bode C. citovaného uznesenia so zameraním na vyhodnotenie súčasného stavu štátnych archívov podľa stanovených cieľov v oblasti ľudských zdrojov a vzdelávania, ich priestorového a materiálno-technického zabezpečenia, ochrany archívnych dokumentov a zabezpečenia ich konzervovania a reštaurovania, využívania informačných a komunikačných technológií v odborných archívnych činnostiach. Ďalej obsahuje aj informáciu o plnení úloh, ktorých koordináciou bol poverený minister školstva bodom B. uznesenia. 

	Vzhľadom na informatívny charakter materiál nebol predmetom medzirezortného pripomienkového konania.

	Materiál nemá finančný, ekonomický a environmentálny vplyv ani vplyv na zamestnanosť a podnikateľské prostredie.